Der kommer mere end 700 timers CS:GO på TV 2 i 2019 efter en storslået handel mellem TV 2, ESL og DreamHack.

Skrevet af Johannes Kjems

25 ESL og DreamHack events bliver vist på TV 2 Zulu og TV 2 Play i 2019. Det oplyser TV 2 i en pressemeddelelse.

TV 2 har desuden fået rettighederne til årets første Major, der bliver afholdt i Katowice samt otte BLAST events.

“E-sport har stor og stigende interesse blandt unge og i befolkningen generelt, og hos TV 2 vil vi give seere og brugere et kvalitetsprodukt og en oplevelse i høj kvalitet, når vi dækker e-sport,” siger indholdsdirektør Anne Engdal Stig Christensen.

TV 2’s sportschef, Frederik Lauesen, har høje ambitioner:

“Ambitionen er, at e-sport skal være for TV 2 ZULU, hvad Tour de France og cykling er blevet for TV 2. Tour de France giver plads til den nørdede dækning, samtidig med at vi er tæt på historie, kultur, rytterne, holdene og spillet mellem disse. Vi dækker e-sport med høj faglighed, som vi gør med andre sportsbegivenheder, og vi vil tæt på eventen og deltagerne,” siger Frederik Lauesen, der desuden understreger, at CS:GO er noget af det mest underholdene man kan vise i den kategori.

TV 2 har fået blod på tanden efter at kunne konkludere, at e-sport løfter ZULUs seerandele blandt de 15-40-årige til omtrent det dobbelte af det almindelige seerniveau.